Lai gan ar iztikas līdzekļiem saistītiem jautājumiem vienmēr ir bijusi diezgan liela nozīme valdības politikā, to risināšana kļuva vēl steidzamāka pēc tam, kad aptuveni 20 000 cilvēku maijā piedalījās vēl nebijušā demonstrācijā. Tās iemesls bija likumprojekts, ar ko augstākajām amatpersonām piešķirtu pensiju paketi un imunitāti pret kriminālapsūdzībām saistībā ar to darbībām pilnvaru termiņa laikā. Demonstranti arī aktualizēja tādus aspektus kā dzīves izmaksu pieaugums, veselības aprūpe, mājokļi, sabiedriskais transports un piesārņojums. Galvenā amatpersona pēc demonstrācijas norādīja, ka valdībai vajadzētu būt atvērtākai pret sabiedrību un paplašināt apspriedes ar iedzīvotājiem.

Galvenā amatpersona Fernando Čui Sai Ons 11. novembrī, sakot pirmā pilnvaru termiņa pēdējo politisko uzrunu, sniedza pārskatu par valdības darbu 2014. gadā un iepazīstināja ar plānotajiem 2015. gada politikas virzieniem un budžetu. Atskatā par pēdējiem pieciem gadiem viņš norādīja, ka valdība izveidojusi ilgtermiņa mehānismus piecās ar cilvēku ikdienas dzīvi cieši saistītās jomās, t. i., sociālā nodrošinājuma, veselības aprūpes, izglītības, mājokļu un talantu veicināšanas jomā. Šīm piecām jomām, kā arī sabiedriskajai drošībai un ekonomikas pakalpojumiem veltītie līdzekļi ar katru gadu pieauga — 2010. gadā attiecīgie izdevumi veidoja 53,9 % no vispārējā budžeta, savukārt 2013. gadā — 67,6 %.

Atšķirībā no Honkongas Makao pamatlikumā un pārējos tiesību aktos nav paredzēta vispārēju vēlēšanu iespējamība. Tomēr 2013. gada martā ANO Pilsonisko un politisko tiesību komiteja (CCPR) aicināja Makao ĪPA valdību iesniegt plānu pārejai uz vienlīdzīgām un vispārējām vēlēšanām. Valdība atbildē atkārtoja savas atrunas attiecībā uz Starptautiskā pakta par pilsoniskajām un politiskajām tiesībām 25. pantu. Tomēr iestādēm būtu jādomā, kā veicināt lielāku sabiedrības līdzdalību galvenās amatpersonas vēlēšanās, lai tādējādi palielinātu amata likumību un sabiedrības atbalstu galvenajai amatpersonai, kā arī nostiprinātu labu pārvaldību.

Trīs aktīvistu grupas 30. augustā veica neoficiālu aptauju par galvenās amatpersonas vēlēšanām; 95 % no 8688 respondentiem atbalstīja vispārēju vēlēšanu īstenošanu 2019. gada vēlēšanās. Makao ĪPA valdība un Ķīnas centrālās valdības Koordinācijas birojs atzina šo pilsonisko referendumu par nelikumīgu. Iestādes neļāva organizatoriem reklamēt aptauju publiskās vietās, un galīgās apelācijas tiesa atteicās lemt par iestāžu lēmuma pārsūdzēšanu. Daži juridiskie eksperti uzskatīja, ka dalība neoficiālajā referendumā un tā popularizēšana ir pamatlikumā aizsargātās vārda brīvības izpausme. Leģislatīvās asamblejas 18. novembra plenārsanāksmē tās pārstāvji balsojumā noraidīja demokrātiju atbalstošo likumdevēju priekšlikumu sarīkot debates par vispārēju vēlēšanu ieviešanu Makao.

Galveno amatpersonu pārvēlēja, ievērojot pamatlikumā noteikto vēlēšanu procedūru — tika īstenots nominēšanas process vēlēšanu komitejā, kuras sastāvā ir 400 cilvēku (galvenokārt valdību atbalstošas personas un politiķi), un pēc tam notika šīs komitejas balsojums. Tā brīža galvenā amatpersona Fernando Čui Sai Ons bija vienīgais kandidāts, un viņu pārvēlēja amatā ar 95,96 % atbalstu jeb 380 no 396 nodotajām balsīm Arī 2009. gada vēlēšanās viņam nebija konkurentu, tāpat arī iepriekšējās galvenās amatpersonas vēlēšanās 2004. gadā piedalījās tikai viens kandidāts. Makao pašreizējie vēlēšanu tiesību akti neveicina konkurenci nominēšanas procedūrā. Lai to mainītu, Makao ĪPA iestādes varētu apsvērt atsevišķu vēlēšanu sistēmas noteikumu izmaiņas.

2014. gadā beidzās Makao ĪPA galvenās amatpersonas Fernando Čui Sai Ona pirmais piecu gadu pilnvaru termiņš un viņu pārvēlēja amatā uz otro termiņu. Inaugurācijas ceremonija notika 20. decembrī, un to vadīja Ķīnas prezidents Sji Dzjiņpins.

Uz tirgu vērstā Makao ekonomika turpināja darboties efektīvi, taču ekonomisko izaugsmi nelabvēlīgi ietekmēja mazāki ieņēmumi no azartspēlēm, uz ko ĪPA pārmērīgi paļaujas. Makao galvenā prioritāte ir uzlabot dzīves apstākļus vienkāršiem iedzīvotājiem, kurus skar dzīves un mājokļu izmaksu pieaugums. Strauji paplašinās Makao ekonomiskā sadarbība un integrācija ar kontinentālo Ķīnu, jo īpaši Guandunas (Guangdong) provinci, un tas palīdz pārvarēt Makao zemes un cilvēkresursu trūkumu. Šajā jomā būtisks notikums bija Makao Universitātes pārvietošana uz Henkinas (Hengqin) salu — tā ir daļa no kontinentālās Ķīnas teritorijas, taču universitāte ir Makao jurisdikcijā. Ir jāmodernizē Makao valdības un tiesu iestāžu darbība un jāpalielina to efektivitāte, tostarp uzlabojot cilvēkresursu pārvaldību.

ES uzskata, ka, lai gan ir bijušas grūtības, princips “viena valsts, divas sistēmas” tika veiksmīgi īstenots arī 2014. gadā un tas labvēlīgi ietekmēja Makao ĪPA, Ķīnu kopumā un starptautisko sabiedrību. Makao galveno amatpersonu Fernando Čui Sai Onu (Fernando Chui Sai On) pārvēlēja amatā uz otro pilnvaru termiņu. Vēlēšanu kampaņa noritēja atbilstīgi pamatlikuma noteikumiem, un balsojumā piedalījās vēlēšanu komitejas locekļi. Tāpat kā galvenās amatpersonas vēlēšanās 2009. un 2004. gadā, arī šajās piedalījās tikai viens kandidāts. Lai gan Makao pamatlikumā nav paredzēts ieviest vispārējas galvenās amatpersonas vēlēšanas, sabiedrībā arvien biežāk notiek diskusijas par šo jautājumu, kā arī to, vai iestādēm būtu jāapsver pasākumi, kas veicinātu sabiedrības lielāku līdzdalību vēlēšanās un nodrošinātu lielāku konkurenci uz amata vietu.

Makao, liberalizējot un modernizējot azartspēļu nozari, ir iekļuvis pasaules turīgāko ekonomiku vidū . Tās azartspēļu tirgus kopš 2006. gada ir lielākais pasaulē. Azartspēles ir Makao ekonomikas stūrakmens — tās nodrošina 46 % no ĪPA IKP . Azartspēļu nozarē strādā aptuveni viena piektdaļa Makao darbaspēka . Azartspēļu nodoklis (35 % bruto ieņēmumu no azartspēlēm) nodrošina 80 % no ĪPA fiskālajiem ieņēmumiem. Azartspēļu tirgus galvenie klienti ir apmeklētāji, kas pastāvīgi ieplūst no kontinentālās Ķīnas. Tie arī veido aptuveni divas trešdaļas Makao tūristu.

Makao Izpildpadome maijā izziņoja likumprojektu korupcijas apkarošanai ārējās tirdzniecības jomā, kurā aizliegts piedāvāt kukuļus amatpersonām, kas strādā ārpus ĪPA. Ar šo tiesību aktu Makao izpildītu saistības, kas izriet no ANO Pretkorupcijas konvencijas.

Par publiskā sektora korupciju iesniegto ziņojumu un izmeklēto lietu skaits bija tāds pats kā 2012. gadā. Saskaņā ar publiskoto lietu datiem galvenie pārkāpumi joprojām bija kukuļu pieņemšana saistībā ar nelikumīgām darbībām, varas ļaunprātīga izmantošana un dokumentu viltošana; diezgan izplatīta bija arī ierēdņu pienākumu pārkāpšana un slikta pārvaldība, kas kaitē sabiedrības interesēm. CCAC vadītājs norādīja, ka pašreizējā situācija liecina par to, ka joprojām būtu jāuzlabo ierēdņu informētība, ētiskie standarti un objektivitāte tiesībaizsardzības jomā.

Martā Makao Korupcijas apkarošanas komisija (CCAC) pārskatā, ko tā katru gadu iesniedz galvenajai amatpersonai, ziņoja par lielu darba slodzi 2013. gadā. Darba apjoma iemesls bija nevis lietu skaita, bet gan to sarežģītības pieaugums. Makao iedzīvotāji turpināja norādīt, ka CCAC jādarbojas efektīvāk.

Makao un Honkonga sāka sarunas par kriminālo bēgļu izdošanas līgumu. Atbilstīgi šim līgumam bēgļi, kas aizbēguši uz vienu ĪPA, lai izvairītos no soda citā ĪPA, tiks nosūtīti atpakaļ. Paredzēto līgumu, iespējams, piemēros ar atpakaļejošu spēku.

Makao valdība turpināja būtiski veicināt pārrobežu noziedzības, jo īpaši cilvēku tirdzniecības, apkarošanu. No cilvēku tirdzniecības atturošu pasākumu komiteja (Human Trafficking Deterrent Measures Concern Committee) — starpdepartamentu struktūra, kurā darbojas valdības, tiesībaizsardzības, tiesu un sociālo lietu iestāžu pārstāvji — turpināja apkarot cilvēku tirdzniecību un īstenot tās novēršanas un upuru aizsardzības pasākumus. Tika īstenoti vairāki pasākumi, tostarp tiesnešu, miertiesnešu, juristu un citu speciālistu mācības. Valdības Sociālās labklājības birojs oktobrī organizēja trīs mācību kursus par cilvēku tirdzniecības upuru aizsardzību, savukārt Juridiskais birojs decembrī organizēja trīs seminārus par cilvēku tirdzniecības novēršanu.

Iespējams, tika apdraudēta akadēmiskā brīvība, jo diviem universitātes profesoriem, kas ir plaši pazīstami ar kritiskiem izteikumiem par valdību, neatjaunoja līgumus un kāds cits profesors tika pazemināts amatā. Ziņots, ka dažiem citiem pasniedzējiem universitātes vadība lūgusi atturēties no kritiskiem paziņojumiem par politiku. ES uzskata, ka akadēmiskā brīvība ir aktīvas, kā arī ekonomikas un sabiedrības vajadzībām atbilstošas akadēmiskās nozares stūrakmens.

Attiecībā uz pulcēšanās brīvību jānorāda, ka pēc neliela konflikta ar policiju par demonstrācijas maršrutu tika arestēti arodbiedrības “Makao Azartspēļu nozares darbinieki” (Forefront of Macau Gambling) vadītāji. Vēlāk viņus atbrīvoja, kamēr tiks izskatīts kriminālprocess.

Citu valstu žurnālistiem liedza ieeju preses konferencēs, kurās piedalījās augsta līmeņa amatpersonas no Makao un kontinentālās Ķīnas. Augustā žurnālistiem, kas pārstāvēja Honkongas opozīcijas plašsaziņas līdzekli, neļāva apmeklēt galvenās amatpersonas preses konferenci. Decembrī tā paša plašsaziņas līdzekļa žurnālistiem liedza iespēju aprakstīt semināru, kurā piedalījās augsta līmeņa centrālās valdības amatpersona, taču citus Honkongas žurnālistus pasākumā ielaida. Savukārt 19. decembrī 14 Honkongas opozicionāriem un četru opozīcijas laikrakstu žurnālistiem neļāva iebraukt Makao, pamatojoties uz to, ka viņi apdraudētu sabiedrisko kārtību.

ANO Ekonomisko, sociālo un kultūras tiesību komitejas (UNESCR) 2014. gada 8. maija sanāksmē Makao paziņoja, ka kopš komitejas iepriekšējā pārskata ir panākts būtisks progress. Lai rūpētos par migrējošiem darba ņēmējiem, kuri arvien vairāk ierodas Makao (gandrīz 80 000 jeb 60 % no visiem iebraucējiem bija no kontinentālās Ķīnas), Makao valdība un Ķīnas centrālā valdība parakstīja kopīgu protokolu par pensijām un citiem nodrošinājumiem, tostarp ierašanās atbalstu migrējošiem darba ņēmējiem, lai atvieglotu viņu integrāciju vietējā sabiedrībā. Savukārt Likumā par nerezidentu darba ņēmēju nodarbinātību tika garantētas darba tiesības.

Svarīgs notikums bija Makao Universitātes pārvietošana uz jauno universitātes pilsētiņu Henkinas salā (Čžuhajā (Zhuhai), Guandunas provincē), kas notika septembrī. Lai gan Henkina ir daļa no kontinentālās Ķīnas teritorijas, universitātes pilsētiņu pārvalda Makao ĪPA un tā atrodas ĪPA jurisdikcijā. Universitātes rektors Wei Zhao šo notikumu raksturoja kā veiksmīgu principa “viena valsts, divas sistēmas” izpausmi.

Lai gan 2013. gadā Makao izaugsmes rādītājs bija izsakāms ar divciparu skaitli, 2014. gadā ekonomikas temps palēninājās, jo azartspēļu nozare piedzīvoja neveiksmīgāko gadu kopš tās liberalizācijas 2002. gadā, un tādējādi kritās tās nodrošinātie ieņēmumi. Ieņēmumi no azartspēlēm 2014. gada decembrī samazinājās par 30 %, un tas bija septītais ieņēmumu krituma mēnesis pēc kārtas. Tomēr, tā kā gada pirmajos mēnešos bija lielāks ieņēmumu pieaugums, kopējais gada kritums bija tikai 2,6 %, t. i., līdz MOP 351,5 miljardiem. Azartspēļu uzņēmēji saskārās ar grūtībām, jo centrālās valdības īstenotie korupcijas apkarošanas pasākumi atturēja turīgos spēlmaņus no kontinentālās Ķīnas (“VIP segments” nodrošina līdz pat 70 % azartspēļu ieņēmumu). Līdz ar ekonomikas izaugsmes palēnināšanos samazinājās arī pieprasījums no spēlmaņiem masu patēriņa tirgū.

Tā kā ievērojami saruka bruto ieņēmumi no azartspēlēm un kritās no tūristiem gūtie ieņēmumi, visa 2014. gada IKP samazinājās par 0,4 % reālā izteiksmē, jo lielais IKP pieaugums pirmajā pusgadā kompensēja kritumu gada otrajā pusē. Tomēr vietējais pieprasījums joprojām bija spēcīgs. Arī privātā patēriņa un valdības izdevumu rādītāji bija labi. Tā kā Makao turpinājās jaunu viesnīcu un kūrortu būvniecība, joprojām pieauga privāto ieguldījumu apjoms. Ir ieplānota sešu jaunu “megakūrortu” būvniecība. Spēcīgo saimnieciskās darbības rādītāju dēļ 2014. gadā joprojām bija salīdzinoši liels inflācijas spiediens, t. i., 6 %. Pēdējo triju gadu laikā bezdarba līmenis pastāvīgi ir bijis 2 % vai mazāks, 2014. gadā tas bija 1,7 %. Lai gan pasliktinājās stāvoklis azartspēļu sektorā, tūrisma nozares rādītāji bija labi — apmeklētāju skaits sasniedza 31,5 miljonus, gadu no gada pieaugot par 7,5 %.

Makao joprojām ir akūts darbaspēka trūkums, un ekonomikas darbību galvenokārt nodrošina darba ņēmēji un speciālisti no citām vietām. Nerezidentu darba ņēmēju skaits 2014. gadā pieauga par 24 %, t. i., līdz 170 346 jeb 42 % no strādājošajiem iedzīvotājiem. Uzņēmumi ir sūdzējušies, ka trūkst pietiekami profesionālu darbinieku to darbības paplašināšanai.

Leģislatīvā asambleja jūlijā pirmajā lasījumā pieņēma likumu, ar ko nosaka obligāto minimālo algu. Valdības ierosinātā obligātā minimālā alga apsardzes darbiniekiem un namsargiem, kurus nodarbina nekustamā īpašuma apsaimniekošanas uzņēmumi, ir MOP 30 stundā.

Lai gan ienākumi uz iedzīvotāju Makao ir vieni no vislielākajiem pasaulē, to sadalījums ir ļoti nevienlīdzīgs. Valdība strādā pie labklājības izlīdzināšanas, piemērojot naudas izdalīšanas shēmu, kuras īstenošanu sāka 2008. gadā. Katrs pastāvīgais iedzīvotājs 2014. gadā saņēma MOP 9000, savukārt ikviens nepastāvīgais iedzīvotājs — MOP 5400. Novembrī galvenā amatpersona Fernando Čui Sai Ons paziņoja, ka šāda summa tiks piešķirta arī 2015. gadā, turklāt atbilstīgie nodrošinājuma fondu kontu turētāji saņems papildu subsīdijas un uzņēmumiem un privātpersonām piemēros dažādus nodokļu atvieglojumus. Saskaņā ar valdības veiktās 2014. gada aptaujas rezultātiem nevienlīdzība labklājības jomā samazinās .

Tā kā Makao azartspēļu nozare ir ļoti vērienīga, ir liels nelikumīgi iegūtu līdzekļu legalizācijas risks, jo pastāv kanāli nelikumīgi iegūtas naudas aizplūšanai no kontinentālās Ķīnas. Varas iestādes 2014. gadā īstenoja vairākus šādas legalizācijas apkarošanas centienus, tostarp pastiprinot izklaides braucienu organizatoru pārraudzību . Varas iestādes arestēja vairākus lielākos izklaides braucienu organizētājus vai izmeklēja to darbības. Lai novērstu valūtas kontroles apiešanu, Makao valdība ierobežoja mobilo maksājumu karšu izmantošanu kazino. Prezidents Sji Dzjiņpins decembra apmeklējumā paziņoja, ka Makao azartspēļu virzītā izaugsme izraisījusi “dziļi iesakņojušās problēmas” un “attīstības riskus”. Makao bija jāuzlabo azartspēļu nozares regulējums un uzraudzība, un tai būtu jādažādo ekonomika, uzlabojot vietējo resursu izmantošanu, jo īpaši sadarbībā ar PPRD reģionu. Šajā pasākumā Makao pamatlikuma komitejas priekšsēdētājs un Nacionālā tautas kongresa Pastāvīgās komitejas ģenerālsekretāra vietnieks Lī Fei (Li Fei) norādīja, ka azartspēļu nozares “milzīgā ietekme” kaitēja ne tika ĪPA, bet arī visas nācijas interesēm.

Lai palīdzētu Makao dažādot ekonomiku, īstenojot pārrobežu sadarbību ar Guandonas provinci, 2009. gadā ar Ķīnas Valsts padomes apstiprinājumu tika izveidots Henkinas jaunais apgabals nolūkā izvērst jaunu Guandonas, Honkongas un Makao sadarbības modeli. Līdz 2014. gadam Makao valdība no Makao uzņēmumiem bija saņēmusi 89 pieteikumus darbībai Henkinā, un 33 no tiem tika nodoti apstiprināšanai Henkinas iestādēm. Tomēr Makao mazo un vidējo uzņēmumu pārstāvji norādīja, ka piekļuves robežvērtība MVU ir noteikta pārāk augsta, un uzskatīja, ka darbības sākšanai jaunajā apgabalā ir mazs potenciāls. Makao ir sākusi apzināt sadarbības iespējas ar Čžunšaņu — Čžuhajas kaimiņpilsētu — saistībā ar iespējamu teritorijas iegādi vai nomu Makao rūpnieciskās attīstības vajadzībām. Lai atvieglotu preču apriti un cilvēku plūsmu starp Makao un Henkinas jauno apgabalu, Ķīnas Valsts padome piekrita no 18. decembra pagarināt trīs Makao un Čžuhajas robežkontroles punktu darbalaiku. Pašreiz kontroles punkti darbojas visu diennakti, un tas ievērojami atvieglo svārstmigrāciju. Šāds risinājums ir ērts tām personām, kas nevar atļauties dzīvot Makao un ir spiestas meklēt alternatīvu mājokli otrpus robežai, turklāt svārstmigrācija mazina spiedienu Makao mājokļu nozarē.

Šobrīd aktīvi notiek Makao, Čžuhajas un Honkongas transporta mezglu izstrāde. Paredzēts, ka 2016. gada beigās tiks pabeigta Honkongas, Čžuhajas un Makao tilta būvniecība. Līdz 2015. gadam paredzēts ierīkot Guančžojas–Čžuhajas (Guangzhou-Zhuhai) ātrvilciena maršruta paplašinājumu līdz Makao caur jūras tuneli. Šie infrastruktūras projekti ievērojami samazinās laiku, kas vajadzīgs pārbraucieniem starp kontinentālo Ķīnu, Makao un Honkongu.

Decembrī kontinentālā Ķīna un Makao parakstīja papildu nolīgumu par pakalpojumu tirdzniecības pamatliberalizāciju Guandonas provincē, ko īstenos saistībā ar kontinentālās Ķīnas un Makao ĪPA vienošanos par ciešāku ekonomisko partnerību (CEPA). Šis papildu nolīgums bija jaunākais no desmit papildinājumiem, kas līdz šim parakstīti CEPA ietvaros. Paredzēts, ka tas būs pakalpojumu tirdzniecības pamatliberalizācijas paraugmodelis, ko 2015. gadā piemēros visā Ķīnā. Ķīna ir apņēmusies 2015. gadā, t. i., līdz 12. valsts piecgades plāna īstenošanas perioda beigām, nodrošināt pamatliberalizāciju pakalpojumu tirdzniecībā ar Makao.

Makao veiksmīgi izturēja I un II posma salīdzinošos novērtējumus, ko attiecīgi 2011. un 2013. gadā veica Ekonomiskās sadarbības un attīstības organizācijas (ESAO) Pasaules forums par pārredzamības un informācijas apmaiņas jautājumiem nodokļu jomā. Tika atzīts, ka Makao tiesiskais regulējums un faktiskās darbības, kas pēc pieprasījuma veiktas nodokļu informācijas apmaiņas jomā, atbilst starptautiski apstiprinātajiem standartiem. Makao 2014. gadā bija noslēgusi nodokļu līgumus ar 20 jurisdikcijām — piecus nolīgumus par nodokļu dubultās uzlikšanas novēršanu un 15 nolīgumus par informācijas apmaiņu nodokļu jomā.

Makao arī atsaucās uz globālo aicinājumu apkarot izvairīšanos no nodokļu maksāšanas. Makao ĪPA valdība 2014. gada septembrī paziņoja, ka ĪPA pieņems G20 sponsorēto un ESAO izstrādāto Pasaules standartu automātiskai informācijas apmaiņai par finanšu kontiem. Iestādes informēja, ka Makao izdarīs tiesību aktu grozījumus, lai nodrošinātu jaunā standarta laicīgu ievērošanu.

ES un Makao divpusējās attiecības

ES un Makao divpusējās tirdzniecības apmērs 2014. gadā samazinājās par 11 %, t. i., līdz EUR 613 miljoniem. Līdz ar Makao ekonomikas tempa palēnināšanos pierima Makao importa pieprasījums, tāpēc ES eksports uz Makao saruka par 5,9 %, t. i., līdz EUR 540 miljoniem. ES galvenokārt eksportēja luksusa preces, pārtiku un dzērienus, kā arī automašīnas. Tā kā turpinājās Makao rūpnieciskā pamata sarukšana, 2014. gadā ievērojami — par 37 % — samazinājās imports ES no Makao, un tā apmērs bija EUR 72 miljoni. Tādējādi ES tirdzniecībā ar Makao bija pārpalikums EUR 468 miljonu apmērā. Arī 2014. gadā ES bija otra lielākā importētājvalsts uz Makao pēc Ķīnas un kopumā piegādāja 24 % no Makao importa. ES un tās uzņēmējdarbības kopiena ir ieinteresēta sadarboties ar Makao valdību centienos dažādot Makao ekonomiku, palielināt ekonomikas attīstības ilgtspējību, kā arī veicināt divpusējo tirdzniecību un ieguldījumu plūsmu.

Turpinājās ES un Makao divpusējo attiecību pozitīva attīstība. Briselē 15. jūlijā notika ES un Makao Tirdzniecības un sadarbības nolīguma Apvienotās komitejas 19. sanāksme. Sanāksmē pārskatīja pozitīvās tendences saistībā ar sadarbību ekonomikas, tirdzniecības un izglītības jomās. Īpaša uzmanība tika pievērsta Makao ekonomiskajai sadarbībai ar kontinentālo Ķīnu CEPA un PPRD ietvaros, ieskaitot Henkinas jauno apgabalu. Uzņēmējdarbības saišu stiprināšanas nolūkā ES un Makao vienojās par regulāra ES un Makao uzņēmējdarbības dialoga izveidi, lai atvieglotu Makao strādājošo ES uzņēmumu un Makao iestāžu tiešu informācijas apmaiņu, kā arī veicinātu vidēja laikposma mērķu īstenošanu, piemēram, ekonomikas dažādošanu.

Aktīvāku darbību ir sākusi 2013. gadā izveidotā Eiropas Tirdzniecības palāta Makao (MECC) , kas arvien paplašina savu pasākumu programmu. Sadarbojoties ar Eiropas Tirdzniecības palātu Honkongā, MECC koordinēja Eiropas dalību Makao organizētajā Starptautiskajā vides sadarbības forumā un izstādē (MIECF), kas notika martā (izstādē Eiropu pārstāvēja 38 dalībnieki no 12 ES dalībvalstīm), un Makao Starptautiskajā tirdzniecības un ieguldījumu izstādē (MIF), kas notika oktobrī un kurā piedalījās dalībnieki no 11 dalībvalstīm. MECC funkcijas paplašināsies saistībā ar turpmāko ES un Makao uzņēmējdarbības dialogu.

Daudzi jauni pasākumi tika organizēti, īstenojot Eiropas Savienības Akadēmisko programmu (EUAP) Makao. EUAP pārvalda Makao Universitātes vadīts konsorcijs, un tās ietvaros tika uzņemti vieslektori, rīkoti semināri, kā arī pirmā EUPA starptautiskā konference par ES un Ķīnas attiecībām, kurā piedalījās 12 universitāšu pārstāvji no septiņām valstīm. Tika paplašināti arī EUAP popularizēšanas pasākumi, sarīkojot pirmo ES vasaras skolu vietējiem jaunajiem studentiem un ES “īsfilmu konkursu”, kurā tapa deviņas īsfilmas par ES un Makao attiecībām. EUAP ietvaros arī otro reizi sarīkoja populāro Eiropadomes sanāksmes simulāciju “Model EU”. Pasākuma uzvarētāji devās mācību apmeklējumā uz Briseli. Par godu Eiropas dienas svinībām EUAP organizēja ES nedēļu, kuras laikā notika semināri un pasākumi jauniešiem.

Eiropas Komisija un Makao Politehniskais institūts turpināja ķīniešu–portugāļu valodas tulku un tulkotāju apmācīšanu, tādējādi veicinot Makao kā Ķīnas un portugāļu valodā runājošo valstu platformas funkcijas.

Galvenās prioritātes 2015. gadam ir sadarbība, lai panāktu Makao ekonomikas dažādošanu, maksimālus iespējamos ieguvumus no CEPA gan vietējiem, gan Makao izveidotajiem Eiropas uzņēmumiem, kā arī izpētītu regulējuma konverģenci tādās jomās kā konkurences politika, publiskais iepirkums un intelektuālā īpašuma tiesības.